ОШ „Витко и Света“

Број: 04-680/1

Датум: 06.06.2024.

Гаџин Хан

На основу члана 119. став 1. тачка 1) Закона о основама система образовања и васпитања а у вези са чланом 99. став 3. члана 109. став 3. и члана 83. став 9. и 10. Закона о основама система образовања и васпитања *(„Службени гласник РС“, број 88/2017, 27/2018-др.закон, 10/2019, 27/2018-др.закон, 6/2020, 129/2021 и 92/2023)* и члана 96. Статута ОШ „Витко и Света“ Гаџин Хан број 04-550/1 од 29.042024. године, на основу Смерница за употребу мобилног телефона, електронског уређаја и другог средства донетог од стране Завода за вредновање квалитета образовања и васпитања, Школски одбор ОШ „Витко и Света“ Гаџин Хан, на седници одржаној 13.06.2024. доноси:

**ПРАВИЛНИК**

**О УПОТРЕБИ МОБИЛНОГ ТЕЛЕФОНА,**

**ЕЛЕКТРОНСКОГ УРЕЂАЈА И ДРУГОГ СРЕДСТВА**

**Члан 1.**

Овим Правилником се уређује употреба мобилних телефона, електронских уређаја и других средстава од стране ученика на часовима, одморима и школским активностима унутар и ван школе.

Поштовање овог Правилника обезбеђује се успешно одвијање образовно-васпитног рада кроз примену дигиталних уређаја у форми планираног, континуираног и интегрисаног скупа образовних активности којима управља наставник, креира безбедно образовно-васпитно окружење и доприноси изградњи дигиталних компентенција.

**Члан 2.**

Поједини појмови, у смислу овог Правилника имају следеће значење:

1)**дигитална компентенција** представља скуп знања, вештина, ставова и вредности које омогућавају самостално и безбедно коришћење дигиталне технологије у различитим контекстима (комуникација, учење, активно учешће у друштву и слично). Дигитална компентенција је сложена, надограђује се на сет постојећих компентенција (језичка, математичка). Такође, не може се свести на овладавање техничким аспектима коришћења дигиталних уређаја већ укључује и когнитивне и социо-емоционалне вештине.

2)**дигитални уређај** означава рачунар, лаптоп, таблет, смарта телефон, технологију која се може носити (паметни сатови, слушалице и слично) као и друге уређаје који могу да примају, чувају, обрађују и дели дигиталне информације и да се повежу са апликацијама, веб локацијама и другим онлајн услугама. Овај термин односи се на мобилни телефон, електронски уређај и друго средство.

3) **лични дигитални уређај** ученика озночава било који дигитални уређај унесен у Школу који је у поседу ученика.

4 )**хибридна настава** представља флексибилан приступ организацији наставе који подразумева комбиновање непосредног рада у школи и онлајн наставе. За време хибридне наставе није обавезно да наставници и ученици током читавог трајања образовно-васпитног рада буду у непосредном контакту, већ се удео планира у односу на дати контекст (природу предмета, потребе и узрасне карактеристике ученика и слично).

5) **систем за управљање учењем** је специјализовани софтеркоји се користи за планирање и реализацију активног наставног процеса у онлајн окружењу, у коме је обезбеђена интеракција свих актера, као и услови за процену ученичких постигнућа.

НАЧИН УПОТРЕБЕ МОБИЛНОГ ТЕЛЕФОНА,

ЕЛЕКТРОНСКОГ УРЕЂАЈА И ДРУГОГ СРЕДСТВА

**Члан 3.**

Школа у складу са својим могућностима обезбеђује ученику нопходне дигиталне уређаје потребне за едукативне сврхе и реализацију наставе у складу са потребама конкретног предмета и по налогу предметног наставника.

Дигитални уређаји школе користе се на начин и по инструкцијама предметног наставника и исти се након употребе одлажу на начин и по правилима које утврди предметни наставник.

Уколико школа нема довољно дигиталних уређаја неопходних за спровођење непосредне наставе, предметни наставник ће одређеном броју ученика дозволити коришћење личног дигиталног уређаја за конкретан наставни процес а искључиво на начин који има позитиван утицај на постигнућа ученика.

У случају коришћења дигиталних уређаја у току непосредне наставе или у случају хибридне наставе ученик је дужан да по налогу наставника користи систем за управљање учењем.

Школа ће уколико је потребно, а имајући у виду социјално окружење својих ученика за реализацију хибридне наставе и уопште за потребе едукације код непосредне наставе, настојати да обезбеди ученицима, који нису у могућности потребан број дигиталних уређаја.

БЕЗБЕДНОСТ, ПРИВАТНОСТ И

ОДГОВОРНО КОРИШЋЕЊЕ ДИГИТАЛНИХ УРЕЂАЈА

**Члан 4.**

Све актвности које се очекују од ученика у онлајн окружењу морају бити претходно образложене родитељима, односно другим законским заступницима, како би се осигурала безбедност, приватност и одговорно коришћење дигиталних уређаја код куће, а за потребе образовања.

Са родитељима треба усагласити, континуирано заговарати и пружати подршку за укључивање безбедносних подешавања које представљају предуслов да се на било ком уређају који ученик користи оно усмери на активност учења.

Препоручује се коршћење школске бесплатне бежичне интернет мреже која је филтрирана и безбедна за коришћење, а изузетно ученицима може бити дозвољено, уз сагласност наставника или родитеља, односно другог законског заступника, да користе и интернет мрежу у оквиру пакета услуга мобилног оператера када школска мрежа не постоји, не ради или се уређај користи ван школе (посете, излети, настава у природи и слично).

**НАЧИН УПТРЕБЕ ЛИЧНОГ ДИГИТАЛНОГ УРЕЂАЈА**

**Члан 5.**

Ученику је дозвољено да лични мобилни телефон, електронски уређај и друго средство (у даљем тексту: лични дигитални уређај) носи у Школу.

Лични дигитални уређај је забрањено користити у школи, осим у едукативне сврхе, на начин предвиђен овим Правилником.

Лични дигитални уређај ученик носи на сопствену одговорност и одговорност родитеља, односно другог законског заступника. Школа не преузима одговорност за личне дигиталне уређаје ученика уколико се исти изгубе, позајме, оштете или буду украдени и слично.

**Члан 6.**

За време боравка у школи лични дигитални уређај мора бити искључен и одложен и то:

1) за време часа на место предвиђено за одлагање;

2) за време пауза, малих и великих одмора у школској торби.

Изузетно, на захтев ученика, а по одобрењу предметног наставника у току наставе или било ког члана школског особља (наставник, стручни сарадник, секретар, директор) ван наставе, ученику може бити дозвољено да користи лични уређај за личне приватне потребе.

**Члан 7.**

Ученик не сме да користи лични дигитални уређај за снимање, пренос или објављивање фотографија, аудио или видео записа других ученика, наставника, наставног материјала и процене без писменог пристанка свих страна.

Лични дигитални уређаји не смеју се користити у тоалетима, свлачионицама и другим просторијама које се могу сматрати приватним.

Слике, видео и аудио датотеке снимљене у школи не смеју се преносити нити објављивати у било ком тренутку без изричите дозволе директора школе.

**Члан 8.**

Све одредбе овог Правилника које се односе на употребу дигиталног уређаја у школи на часовима и одморима, односе се и на школске активности унутар и ван школе (посете, излети, ескурзије, наставе у природи и слично).

**Члан 9.**

Директор на захтев родитеља, односно другог законског заступника ученика, одлучује о појединачним захтевима за изузеће од примене правила употребе дигиталних уређаја дефинисаних овим Правилником уколико је то у складу са здравственим потребама ученика или представља део додатне образовне подршке појединим ученицима да на исти начин учествују као и сви остали у образовању.

Захтев из става 1 овог члана подноси се писмено уз образложење конкретног проблема ученика који се оваквим изузећем превазилази, уз достављање релавантних доказа.

Директор писменим путем може да пренесе овлашћење за одлучивање о појединим захтевима ученика њиховим разредним старешинама.

**Члан 10.**

Употребом дигиталног уређаја и личног дигиталног уређаја у сврхе којима се угрожавају права других или у сврхе преваре у поступку оцењивања, ученик чини тежу повреду обавеза ученика утврђених законом.

Употребом дигиталног уређаја и личног дигиталног уређаја супротно правилима дефинисаним овим Правилником, ученик чини тежу повреду обавеза ученика дефинисаних Статутом школе и Правилником о материјалној и дисциплинској одговорности ученика ове Школе.

**Члан 11.**

Било који члан школског особља може захтевати од ученика и инсистирати на поштовању правила употребе личног дигиталног уређаја дефинисана овим Правилником.

Уколико ученик не испуни захтев, дигитални уређај му се одузима у присуству сведока.

Одузети уређај се одмах, без одлагања ставља у коверту која се затвара (лепи), означава именом и презименом ученика и назнаком из ког је одељења. На коверти се уписује тачно време и датум одузимања уређаја.

**Коверта са одузетим уређајем се депонује код директора школе и може бити преузета искључиво од стране родитеља, односно законског заступника ученика чији је уређај одузет.**

Преузимање из става 4 овог члана може се извршити истог дана по завршетку наставе или било ког радног дана када се родитељ, односно законски заступник ученика буде јавио.

**Члан 12.**

У случају теже повреде обавеза од стане ученика или извршења кривичног дела коришћењем дигиталног уређаја супротно одредбама закона и одредбама овог Правилника, Школа ће конкратан уређај одузети ученику на начин описан у члану 11 овог Правилника, до доласка родитеља или надлежног државног органа коме се уређај записнички предаје у присуству родитеља.

Школа неће претраживати садржај личних дигиталних уређаја ученика већ ће поступање са неовлашћено сачињеним садржајем од стране ученика препустити надлежном државном органу, а у зависности од околности конкретног случаја предузеће све што је нопходно да снимљени материјал не буде уништен или оштећен до његове предаје на даље поступање.

**Члан 13.**

На почетку сваке школске године, одељењске старешине су дужне да ученике, родитеље или друге законске заступнике ученика упознају са предвиђеним правилима дефинисаним овим Правилником.

Сваки родитељ, односно законски заступник ученика дужан је да потпише образац са изјавом да је упознат са садржајем овог Правилника, да му је јасна његова примена као и да је сагласан са истом. Образац изјаве сагласности саставни је део овог Правилника и дат је у прилогу.

**Члан 14.**

Уколико постоји потреба и интересовање ученика, родитеља, односно законских заступника Школа може организовати додатну размену мишљења током трајања школске године како би се разговарало о изазовима примене информационо-комуникационих технологија у образовном процесу, са посебним освртом на употребу личних дигиталних уређаја ученика.

Директор може посебним решењем именовати одговорно лице или групу лица у школи који ће бити надлежни да прате имплементацију усвојених правила и спровођење одредби овог Правилника.

На основу искуства из праћења имплементације овог Правилника, исти треба периодично претрести, ревидирати и ажурирати.

**ПРЕЛАЗНЕ И ЗАВРШНЕ ОДРЕДБЕ**

**Члан 15.**

На права, обавезе и одговорности ученика које нису уређене овим Правилнком примењују се одговарајуће одредбе закона и других прописа.

**Члан 16.**

Измене и допуне овог Правилника врше се на исти начин и по поступку прописаном за његово доношење.

**Члан 17.**

Овај Правилник објавити на огласној табли и на званичном сајту Школе.

**Члан 18.**

Даном ступања на снагу овог правилника престаје да важи Правилник о употреби мобилног телефона број 04-180/8 од 14.02.2023. године.

**Члан 19.**

Правилник ступа на снагу осмог дана од дана објављивања на огласној табли Школе.

Председник Школског одбора

Сузана Голубовић

\_\_\_\_\_\_\_\_\_\_\_\_\_\_\_\_\_\_\_\_

Правилник је објављен на огласној табли школе 14.06.2024. године.

Секретар школе

Љиљана Пешић

**Прилог**

На основу члана 13. Правилника о употреби мобилног телефона, електронског уређаја и другог средства ОШ „Витко и Света“ Гаџин Хан, број \_\_\_\_\_\_ од \_\_\_\_\_\_\_. године, дајем следећу:

ИЗЈАВУ

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_, (име и презиме родитеља/законског заступника, адреса)

родитељ/законски заступник ученика \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_,

разред и одељење \_\_\_\_\_\_\_\_\_\_\_\_\_\_\_\_\_\_\_\_\_\_\_\_, упознат сам са садржином Правилника о употреби мобилног телефона, електронског уређаја и другог средства у ОШ „Витко и Света“ као и са правима, обавезама и одговорностима које из њега произилазе, јасна ми је његова примена и сагласан сам са његовом применом.

У Гаџином Хану,

дана \_\_\_\_\_\_\_\_\_\_\_\_\_. године

Својеручни потпис

родитеља/законског заступника

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_